Document ID: /roh_data/filtered/fineweb-2-filterrobots_roh.jsonl.gz/65732

Las medias svizras èn sut squitsch. Daners da reclama van da bun adina pli savens a concerns d’internet internaziunals. Dapi il 2003 èn passa 70 gasettas svanidas ord il sortiment svizzer. Entras quai pateschan ils rapports davart quai che curra e passa. Per che Svizras e Svizras san tge che capita en lur conturn dovra quai gasettas, emetturs da radio e televisiun sco er medias online che rapportan dals eveniments locals e regiunals. Perquai vulan il Cussegl federal ed il parlament promover las medias localas e regiunalas cun in pachet da mesiras per las medias da 151 milliuns francs l’onn. Il comité da referendum è cunter quest pachet.
Il Cussegl federal e la maioritad dal parlament sustegnan il pachet da mesiras. En il parlament èn quai represchentantas e represchentants da la Partida socialdemocratica e dals Verds. Las fracziuns da l’Allianza dal Center, dals Verdliberals sco er dals liberaldemocrats n’èn betg stadas perina.
A la testa dal comité che vul il referendum è l’anteriur cusseglier naziunal e liberaldemocrat Peter Weigelt dal chantun Son Gagl. Il pachet da mesiras saja sfarlattim da daners, argumentescha il comité Na.
Tge capita tar in Gea u tar in Na?
Din votantas e votants ils 13 da favrer Gea a l’urna, lura va la midada da lescha davart il pachet da mesiras per las medias en vigur. Tar in Na na survegnan las medias svizras nagin ulteriur sustegn. Cunquai crescha il ristg che ulteriuras gasettas svaneschan e che emetturs regiunals da radio e televisiun vegnan pli flaivels.
Las parolas èn cleras: Entant che la dretga refusa il sustegn per las medias, sustegn ch'il center e la sanestra quel.
Ils 13 da favrer decida la Svizra en tut davart quatter fatschentas.
Dossier online
Sin in clic tut quai ch'igl è da savair avant che votar: rtr.ch/votaziuns